b'\n_START_ARTICLE_\nKristiansandin tykkimuseo\n_START_SECTION_\nHistoria\n_START_PARAGRAPH_\nNorjan miehitt\xc3\xa4misen j\xc3\xa4lkeen toisessa maailmansodassa huhtikuussa 1940 saksalaiset alkoivat v\xc3\xa4litt\xc3\xb6m\xc3\xa4sti suunnitella Skagerrakin salmen sulkemista liittoutuneiden laivastolta, osana Atlantin valli -puolustussuunnitelmaa. Hanke toteutettiin sijoittamalla nelj\xc3\xa4st\xc3\xa4 38\xc2\xa0cm-kaliiperin tykist\xc3\xa4 koostunut rannikkotykist\xc3\xb6patteristo M\xc3\xb8vikiin Kristiansandiin ja sen samanlainen sisarpatteristo Hanstholmiin Tanskaan, sill\xc3\xa4 Kristiansand ja Hanstholm olivat l\xc3\xa4himm\xc3\xa4t salmen molemmilla puolilla olevat kaupungit. Suurten rannikkotykkien lis\xc3\xa4ksi M\xc3\xb8vikiin asennettiin 16 pienemp\xc3\xa4\xc3\xa4 tykki\xc3\xa4, lukuisia bunkkereita ja muita linnoitteita, parakkeja sek\xc3\xa4 2,6 kilometri\xc3\xa4 rautateit\xc3\xa4, joiden avulla ammuksia kuljetettiin varastoista tykeille._NEWLINE_Rakennusty\xc3\xb6t alkoivat kev\xc3\xa4\xc3\xa4ll\xc3\xa4 1941 noin 1400 ty\xc3\xb6ntekij\xc3\xa4n voimin, joista puolet olivat norjalaisia ja loput tanskalaisia ja saksalaisia. Vuoden 1942 lopulta l\xc3\xa4htien linnoitust\xc3\xb6iss\xc3\xa4 k\xc3\xa4ytettiin my\xc3\xb6s neuvostoliittolaisia sotavankeja. Patteriston miehist\xc3\xb6vahvuus oli 600 sotilasta, joista 450 hoiti patteristoa ja 150 l\xc3\xa4hipuolustusteht\xc3\xa4vi\xc3\xa4._NEWLINE_Kanuunoista asennettiin ja koelaukaistiin kolme vuoden 1942 loppuun menness\xc3\xa4. Nelj\xc3\xa4s kanuuna (joka tunnettiin nimell\xc3\xa4 Kanuuna 1) ei koskaan valmistunut, koska muun muassa kanuunan putkea kuljettanut laiva Porto Alegre upotettiin Kattegatissa 22. helmikuuta 1945. Museon johtaja Arild Andersenin mukaan saksalaismiehist\xc3\xb6 laukaisi tykin ilman kuulosuojaimia. Sen kantama 500-kiloisella r\xc3\xa4j\xc3\xa4hteell\xc3\xa4 oli 55 kilometri\xc3\xa4, l\xc3\xa4hes Skagerrakin puoliv\xc3\xa4liin saakka._NEWLINE_Saksalaiset nimesiv\xc3\xa4t patteriston Batterie Varaksi er\xc3\xa4\xc3\xa4n taistelussa kuolleen saksalaisen insin\xc3\xb6\xc3\xb6rikenraalin mukaan._NEWLINE_Patteristoa ei koskaan k\xc3\xa4ytetty taistelutilanteessa, mutta harjoituslaukauksia suoritettiin sek\xc3\xa4 sodan aikana ett\xc3\xa4 sen j\xc3\xa4lkeen. Sodan j\xc3\xa4lkeen patteri oli osa Norjan rannikkopuolustusj\xc3\xa4rjestelm\xc3\xa4\xc3\xa4 vuosina 1946\xe2\x80\x931957. Muut kanuunat romutettiin, mutta Kanuuna 2 on s\xc3\xa4ilynyt ja museoitu. Tykeill\xc3\xa4 ammuttiin viimeisen kerran vuonna 1952. Tykin aiheuttama paineaalto oli niin suuri, ett\xc3\xa4 l\xc3\xa4hist\xc3\xb6n saarien taloista oli avattava ovet ja ikkunat ennen laukaisua, jotta paineaalto ei rikkoisi niit\xc3\xa4. K\xc3\xa4yt\xc3\xb6st\xc3\xa4 poiston j\xc3\xa4lkeen patteristo oli ilman huoltoa 39 vuotta museon perustamiseen saakka vuonna 1991.'